A. Slafkovský, poslanec: (2002-06-25):
J. Migaš, predseda NR SR: ... braný do úvahy a dalo sa o ňom hlasovať. Čiže je v spoločnej správe. Dobre, ďakujem. Ďakujem. Prihlásení na tabuli, to sú faktické poznámky alebo každý sa hlási do rozpravy ústne? (Hlasy v sále.) Čiže prečítam. Do rozpravy sa ústne hlásia, pretože písomne už sa nikto neprihlásil viac, čiže pán poslanec Delinga, Engliš, Juriš, Ambróš. Uzatváram možnosť sa do rozpravy prihlásiť ústne. Ako prvý pán poslanec Delinga, ako posledná pani poslankyňa Sabolová. Nech sa páči, pán poslanec Delinga, máte slovo. P. Delinga, poslanec: Vážený pán predseda, vážený pán minister, panie poslankyne, páni poslanci! Dovoľte mi vystúpiť k takému významnému návrhu zákona, akým je ochrana krajiny a prírody. Považujem tento zákon za zákon, ktorý veľmi dôsledne zasiahne jednak do celej našej sféry a biosféry a života v našej krajine a nielen tí, ktorí ju spravujú, ale ostatných všetkých občanov. Nieže by ma takéto komplexné poňatie ochrany našej krajiny a prírody a v podstate jej environmentálne spravovanie odraďovalo od toho, aby sme vylepšovali túto záležitosť, ale predsa len dôslednosť a zodpovednosť za aplikáciu tohto zákona vo mne navodzuje veľmi vážne obavy, či takto prijatý zákon, v tejto dobe a takto, by som povedal, na sklonku tohto volebného obdobia, prinesie skutočne aj reálny výsledok. Opieram sa o to a vychádzam z toho, že niekoľko takýchto zákonov, ktoré boli také náročné, ako je tento zákon, najmä na finančné zdroje, nevedela už, samozrejme, tá najdôležitejšia exekutívna zložka zabezpečiť. Dôkladne som si preštudoval už jednak pred rokovaním vo výbore, a preto sme aj vo výbore neboli celkom za to, aby tento zákon prešiel, a ako ste si iste všimli, nevedeli sme sa dohodnúť v poľnohospodárskom výbore, takže chcel by som zdôvodniť to, čo nakoniec chcem tu povedať. V tej doložke finančných a ekonomických a environmentálnych vplyvov tohto zákona je jedna z najdôležitejších záležitostí a to sú finančné zdroje, ktoré treba riešiť v štátnom rozpočte. Predkladatelia, teda vláda, súčasná vláda a ministerstvo životného prostredia kvantifikovalo túto sumu na 5 441,8 mil. Sk, samozrejme, na obdobie 35 rokov. Je to veľmi dlhodobý, by som povedal, výhľad, ktorý môže byť z hľadiska výhľadu, až takého dlhého, úplne v inej podobe, pretože ktovie, či tu budú už koruny, aká tu bude menová hodnota, aká bude, samozrejme, inflácia a podobne. Ale jedno je pravda, že s tým treba súhlasiť a poďakovať ministrovi, že takúto kvantifikáciu predložil. Zároveň, samozrejme, treba brať do úvahy aj to, že už v roku 2003, ako na strane 5 dôvodovej správy uvádza tabuľka, je potrebné, aby vláda, ktorá bude zostavovať rozpočet na budúci rok, pripravila v tej minimálnej zložke zdroje v rozpočtovej kapitole naviac takmer o 600 mil. Sk a v tej väčšej zložke takmer miliardu korún, čo, teda, treba s týmto aj počítať. Preto si myslím, že o tomto by mala skutočne rokovať nová vláda a ak si takéto významné záležitosti dá do svojho vládneho programu, to znamená, bude to musieť a vedieť aj zabezpečiť, potom pre ňu takýto veľmi významný a dôležitý zákon nebude klásť žiadne reálne alebo iné nároky. Preto si myslím, že nielen vzhľadom na to, že tu bola určitá nejednotnosť medzi príslušnými zložkami, ktoré sú dotknuté pri ochraňovaní a vstupe do prírody, či už medzi rybármi, lesníkmi, poľovníkmi, poľnohospodármi a ochrancami životného prostredia, ale vzhľadom na túto závažnú problematiku si myslím, že považovať tento zákon dnes v tejto snemovni za uzavretý, je veľmi predčasné. Bolo by na mieste, vážené pani poslankyne a páni poslanci, keby sme k tomu pristúpili logicky a lojálne a nezamietli tento zákon, ale odporučili tento zákon vláde za týchto podmienok, samozrejme, na dopracovanie. Myslím si, že by to bolo veľmi, veľmi užitočné a spôsobilé. Pretože, ak si dobre pamätáte na rok 1994, keď vtedajší minister životného prostredia v takmer záverečných dňoch volebného obdobia predložil zákon o životnom prostredí, vzniklo tam následne veľmi veľa problémov, s ktorými sa museli tie vlády, idúce po nej, akosi popasovať. Preto mi dovoľte, vážený pán minister, nie z toho, že považujem tento zákon za nejaký, by som povedal, zle vypracovaný, ale vzhľadom na to, že aj je tu veľa pripomienok, nakoniec spoločná správa hovorí o 50 návrhoch, ďalšie budú prednesené, ale z hľadiska týchto ekonomických, náročných a veľmi dôležitých zdrojov, považujem teda, aby ste brali tento môj návrh skutočne za podmieňujúci a súhlasili s tým, že v zmysle § 73, ods. 3, písm. a) rokovacieho poriadku vráti snemovňa tento návrh zákona jeho navrhovateľovi na dopracovanie tak, aby tieto veci boli prijaté pre budúce volebné obdobie v plnom kontexte budúceho vládneho programu po voľbách v roku 2002. Ďakujem pekne.